 त्रौं म्हीनें दा समें कुसा बी सरकार दे कम्म करने दे तौर-तरीकें गी जांचने लेई बड़ा गै घट्ट ऐ ब सरकार दा नजरिआ ते लच्छन-पत्तर जांचने लेई इन्ना समां काफी ऐ।  इनें आम तौर उप्पर बरताने आह्‌ले मानकें मताबक जम्मू-कश्मीर च नैश्‍नल कांफ्रैंस-कांग्रेस दी गठबंधन सरकार अपनी सेई दिशा हासल करने च नाकाम ते अपने नजरिए गी स्थापित करने च पिच्छे र वा करदी ऐ।  मापदंडें दे इनें दौं शुरूआती नुक्तें दी गैर-मजूदगी च शासन दी क्षमता गी परखने दी छड़ी इक गै कसौटी सत्ताधारियें पासेआ व्यक्त कीते गेदे विचारें दा विश्‍लेशन करना गै ऐ ब बदकिस्मती कन्नै ऐसा किश बी नेईं होआ करदा ऐ जिस्सी इक सकारात्मक प्रक्रिआ दे तौर उप्पर गिनेआ जाई सकै।  चुनाईं स्हाब-कताब दे पागलपुने नै स्हाड़े मौजूदा शासकगी अपनी जकड़ च लेई लैत्ता दा ऐ जदके एह चानचक्क आहली घटना इक इद्दै तक्कर गै मन्ने जाने दे काबल ऐ ते शासन पासेआ अपने शुरूआती कम्में गी पूरा करने दी राह च एह पूरी चाल्ली नामंजूर कीते जाने आहला तथ्य ऐ।  इक पार्टी दे चुनाईं घोश्नापत्र च बक्ख-बक्ख खेत्तरें च एहदा नजरिआ ते कार्ययोजनां दस्सिआं जदिआं न।  इस चाल्ली दी बचनबद्धता दी सच्चाई गी कदें बी घट्ट करिऐ नेईं आंकेआ जाई सकदा ऐ।  एहदे थमां बक्ख ब घट्ट थमां घट्ट जिनें लोकें सत्ताधारी पार्टी लेई इस आस च मतदान कीत्ता जे ओह् अपनिएं चुनाईं वचनबद्धताएं गी पूरा करने लेई कम्म करग उनेंगी नराशा गै हासल होई ऐ।  इस चाल्ली दी कुसा बी बंदिश थमां अपने आपै गी "अजाद" घोशत करदे होई नेकां-कांग्रेस गठबंधन ने अपने आपै गी कुसा बी चाल्ली दी वचनबद्धता थमां अजाद मन्नी लैते दा ऐ।  इस चाल्ली दी अनैतिक विचारधारा राजनीतिक दिवालिएपन दे कन्नै-कन्नै नैतिक बेईंमानी गी बी दस्सदी ऐ।  पैह्‌ले दे तजर्बे गी सामनै रक्खदे होई नेकां ते कांग्रेस दे मामलें च ते एह होर बी मती चैंता आहली गल्ल ऐ। 